“Qoʻngʻirot soda zavodi” MChJ qoʻshma korxonasida 2022 — 2025-yillarda kalsiylangan soda ishlab chiqarishni yiliga 250 ming tonnaga yetkazish boʻyicha investitsiya loyihasini amalga oshirish chora-tadbirlar toʻgʻrisida
(resolution, 2022-05-20)

Ichki va tashqi bozorda barqaror talabga ega boʻlgan kalsiylangan soda mahsulotini ishlab chiqarishni kengaytirish, kimyo sanoatining eksport salohiyatini yanada oshirish va yangi ish oʻrinlarini yaratish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining “Kimyo sanoatini yanada isloh qilish va uning investitsiyaviy jozibadorligini oshirish chora-tadbirlari toʻgʻrisida” 2019-yil 3-apreldagi PQ-4265-son qaroriga asosan “Qoʻngʻirot soda zavodi” MChJ qoʻshma korxonasida (keyingi oʻrinlarda — qoʻshma korxona) ishlab chiqarish quvvatini 200 ming tonnadan 450 ming tonnagacha oshirish loyihasi boʻyicha tanlov oʻtkazilganligi; tanlov yakunlari yuzasidan qoʻshma korxona va “SALYUS” MChJ (Rossiya) oʻrtasida loyihalash, qurish, jihozlarni yetkazib berish va ishga tushirish boʻyicha dastlabki shartnoma imzolanganligi; loyihani ishga tushirish natijasida 300 ta yangi ish oʻrinlari yaratilishi va korxona ishchi-xodimlari uchun Qoʻngʻirot tumani “Elabat” posyolkasida “Yangi Oʻzbekiston” massivini barpo etish belgilanganligi; “Yangi Oʻzbekiston” massivida 2022-2023-yillarda 20 ta koʻp qavatli uylar qurish, tashqi yoʻl-transport va muhandislik kommunikatsiya infratuzilmalari uchun qoʻshma korxona tomonidan buyurtmachi sifatida 2021-yil moliya-xoʻjalik faoliyati yakunlari boʻyicha olingan sof foydadan 40,0 mlrd soʻm va qolgan qismi boshqa kimyo sanoati tarmoq korxonalarining 2021-yil yakuni boʻyicha prognoz koʻrsatkichlaridan ortiq olingan sof foydasining bir qismini ajratish hisobiga amalga oshirilishi belgilanganligi maʼlumot uchun qabul qilinsin. 2. Qoraqalpogʻiston Respublikasi Vazirlar Kengashi, Investitsiyalar va tashqi savdo vazirligi, Davlat soliq qoʻmitasi huzuridagi Kadastr agentligi va “Oʻzkimyosanoat” AJning investitsiya loyihasini amalga oshirishda loyiha qiymatining 10 foiz kafolat mablagʻini maxsus hisob varaqga qoʻymasdan 1-ilovaga muvofiq boʻsh turgan qishloq xoʻjaligiga moʻljallanmagan 76,5 gektar yer maydonlarini qoʻshma korxonaga ijara huquqi asosida ajratish toʻgʻrisidagi taklifi maʼqullansin. 3. “Oʻzkimyosanoat” AJ, Energetika vazirligi, Uy-joy kommunal xizmat koʻrsatish vazirligi, Avtomobil yoʻllari qoʻmitasi va “Oʻzsuvtaʼminot” AJ tegishli vazirlik va idoralar bilan birgalikda bir oy muddatda qoʻshma korxonani 2-ilovaga muvofiq zarur tashqi muhandislik-kommunikatsiya tarmoqlariga ulash boʻyicha loyiha-smeta hujjatlari ishlab chiqilishini va ekspertizadan oʻtkazilishini taʼminlasin. 4. Moliya vazirligi, Iqtisodiy taraqqiyot va kambagʻallikni qisqartirish vazirligi, Energetika vazirligi, Avtomobil yoʻllari qoʻmitasi, Uy-joy kommunal xizmat koʻrsatish vazirligi, “Oʻzsuvtaʼminot” AJ va Qoraqalpogʻiston Respublikasi Vazirlar Kengashi bir oy muddatda qoʻshma korxonani zarur tashqi muhandislik-kommunikatsiya tarmoqlari bilan taʼminlash ishlari uchun ishlab chiqilgan loyiha-smeta hujjatlariga muvofiq Oʻzbekiston Respublikasi Prezidentining “Investitsiya loyihalarini tashqi infratuzilma bilan taʼminlash chora-tadbirlari toʻgʻrisida” 2021-yil 25-avgustdagi PQ-5233-son qarorida koʻrsatilgan manbalar hisobidan zarur mablagʻlar ajratilishini taʼminlasin. 5. Investitsiyalar va tashqi savdo vazirligi va “Oʻzkimyosanoat” AJ har chorak yakuni boʻyicha mazkur qarorda belgilangan topshiriqlar ijrosi yuzasidan Vazirlar Mahkamasiga axborot kiritib borsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining Geologiya, energetika, sanoat va uning bazaviy tarmoqlarini rivojlantirish masalalari boʻyicha maslahatchisi — Davlat geologiya va mineral resurslar qoʻmitasi raisi B.F. Islamov va Qoraqalpogʻiston Respublikasi Vazirlar Kengashining Raisi Q.R. Sariyev zimmasiga yuklansin. T/r Yer maydoni ajratishdan maqsad Yer maydoni oʻlchami (gektar) Qoʻngʻirot tumani 1. “Qoʻngʻirot soda zavodi” MChJ qoʻshma korxonasida kalsiylangan soda va boshqa mahsulotlar ishlab chiqarishni kengaytirish investitsiya loyihasini amalga oshirish uchun 40,0 2. “Borsakelmas” tuz koni yonidan tuzni qayta ishlashda hosil boʻlgan chiqindilarni tashlash uchun 5,0 3. Qoʻngʻirot tumani “Elabad” posyolkasidan quruvchilar uchun vaqtinchalik turar joylar obyektlarini qurish uchun 18,5 4. Qoʻngʻirot tumani “Elabad” posyolkasida “Yangi Oʻzbekiston” massivini barpo etish uchun 10,0 Qoraoʻzak va Beruniy tumanlari 1. Qoraoʻzak va Beruniy tumani hududidagi “Jamansoy” ohaktosh konida 3,5 km suv quvurini tortish uchun 3,0 T/r Amalga oshiriladigan tadbirlar Masʼullar Ijro muddati 1. Qaroqalpogʻiston 220/110/10 kV nim stansiyasidan 110 kV ochiq taqsimlash qurilmasini kengaytirish orqali 1 km masofaga 110 kVli havo uzatish tarmogʻini tortib kelish va yangi 110/10/6kVli nim stansiya qurish. Energetika vazirligi, “Hududiy elektr tarmoqlari” AJ 2022-yil dekabr 2. “Qoʻngʻirot mintaqaviy gaz quvurlari boshqarmasi”ga qarashli sanoat gaz tarmogʻi ulanish nuqtasiga yangi AGTS, ochib yopish moslamasi, gaz quvuriga elektrkimyoviy ximoya qurilmasi bilan jami 20,5 km masofaga gaz quvurini tortib kelish. Energetika vazirligi, “Oʻztransgaz” AJ, “Hududgaztaʼminot” AJ 2022-yil dekabr 3. “Tuyamuyun-Nukus” mintaqalararo suv quvurlaridan foydalanish boshqarmasi DUKga tegishli “Taxiatosh-Qoʻngʻirot” suv quvurlariga ulanish uchun 40 km masofaga suv quvurini tortib kelish va ulanish nuqtasiga yangi nasos stansiyasi hamda suv havzasi (rezervuar) qurish. Uy-joy kommunal xizmat koʻrsatish vazirligi, “Oʻzsuvtaʼminot” AJ 2022-yil dekabr 4. 110 kVli havo uzatish elektr tarmogʻi obyektlari (oʻlchamlari 220 kV) va 110/35/6 kV “KSZ” nimstansiyasini “Qoʻngʻirot soda zavodi” MChJ qoʻshma korxonasi balansidan tegishli yetkazib beruvchi tashkilot balansiga begʻaraz oʻtkazish. Energetika vazirligi, “Hududiy elektr tarmoqlari” AJ 2022-yil avgust 5. Tashqi avtomobil yoʻllarini qurish, rekonstruksiya qilish va taʼmirlash. Avtomobil yoʻllari qoʻmitasi 2022-yil dekabr